《读东坡谪居三适辄次其韵 旦起理发》
宋代·张九成

忆昔叨从班，入朝大明宫。五更催上马，梦里过万松。

想见天竺催，九重吟清风。头垢不暇梳，爬搔常靡通。

今来幸閒放，栉比肯匆匆。清晨解绦辫，千梳复重重。

不羡列禦寇，散发摇风鬉。气舒两目明，顿与离朱同。

此乐岂易得，快意适相逢。再拜复再拜，深恩荷天公。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。